**Pranešimas žiniasklaidai**

2025 lapkričio 10 d.

**Senajam 3G ryšiui Vilniuje – paskutinės dienos**

**Taip lengviau: greitasis skaitymas**

|  |
| --- |
| * **„Bitė“ iki lapkričio vidurio senąjį 3G ryšį išjungs Vilniuje ir Vilniaus apskrityje** * **Šalyje atnaujinta daugiau kaip 1000 ryšio bokštų** * **Atlaisvinti dažniai sustiprino 4G ir 5G tinklus, pagerindami ryšio kokybę ir interneto spartą** * **Vilniaus apskrityje persiunčiama daugiausiai duomenų Lietuvoje – 28 proc. viso šalies duomenų srauto** * **Žmonėms, naudojantiems senus telefonus ir SIM korteles, privalu atsinaujinti įrenginius ir kortelę** |

**Senajam 3G ryšiui Vilniuje – paskutinės dienos. Iki lapkričio vidurio „Bitė“ išjungs 3G ryšį Vilniaus mieste ir visoje Vilniaus apskrityje. 3G ryšio išjungimas startavo šių metų birželį Klaipėdoje. Du dešimtmečius tarnavusi ryšio technologija jau išjungta Kauno, Šiaulių, Panevėžio ir kitose apskrityse. Didžiausioje šalyje, Vilniaus, apskrityje senuoju 3G ryšiu kasdien vis dar naudojasi apie 5 tūkst. žmonių, rašoma „Bitės“ pranešime žiniasklaidai.**

„3G ryšio išjungimas Vilniaus apskrityje vainikuos dar vieną etapą Lietuvos interneto istorijoje. Reikiamus technologinius pakeitimus jau atlikome daugiau kaip tūkstantyje „Bitės“ ryšio bokštų visoje šalyje. Džiaugiuosi, kad pastarąjį pusmetį intensyviai mūsų komandos vykdomas senojo 3G ryšio išjungimas Lietuvoje einasi itin sklandžiai“, – sako Arūnas Mickevičius, „Bitė Lietuva“ generalinis direktorius.

Pasak jo, senojo 3G ryšio išjungimas leido „Bitei“ dar labiau pagerinti ryšio paslaugų kokybę. Atlaisvinti 3G ryšio dažnai, kurie yra labai ribotas resursas, panaudojami sustiprinti 4G ir naujos kartos 5G tinklą. Tai leidžia tūkstančiams žmonių visoje Lietuvoje naudotis geresnės kokybės skambučiais ir greitesniu internetu. Teigiamą pokytį jau turėjo pajusti ne tik didmiesčiai, bet ir regionai.

Didžiausia apskritis Lietuvoje išsiskiria ne tik ryšio bokštų gausa, bet ir interneto naudojimo intensyvumu – Vilniaus apskrityje persiunčiami duomenys sudaro 28 proc. viso šalies duomenų srauto.

Skaičiuojama, kad apie 5 tūkst. „Bitės“ klientų Vilniaus apskrityje vis dar naudojasi 3G ryšiu kaip pagrindiniu.

„Išjungus 3G ryšį, telefonai automatiškai persijungs prie kitos ryšio technologijos: naujesni telefonai jungsis prie 4G/5G, senesni – prie 2G. Susirūpinti turėtų senų telefonų savininkai, nes 2G ryšys leidžia tik skambinti ir siųsti trumpąsias žinutes, bet naršyti internete – ne. Norint ir toliau naudotis mobiliuoju internetu, reikėtų patikrinti telefono nustatymus bei jo galimybes veikti su 4G/5G ryšiu“, – primena A. Mickevičius.

Jei telefonai nepalaiko 4G ar naujos kartos 5G ryšio, rekomenduojama įrenginius atsinaujinti. Taip pat rekomenduojama atsinaujinti senesnes kaip 10 metų SIM korteles – jos taip pat gali neveikti su 4G/5G ryšiu. Tai padaryti galima nemokamai „Bitės“ salonuose visoje Lietuvoje. „Bitės“ duomenimis, Vilniaus apskrityje vis dar veikia apie 1,2 tūkst. senų SIM kortelių.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)